作者:白居易
標題:遊平泉宴浥澗，宿香山石樓，贈座客
內容:逸少集蘭亭，季倫宴金穀。金谷太繁華，蘭亭闕絲竹。何如今日會，浥澗平泉曲。杯酒與管絃，貧中隨分足。紫鮮林筍嫩，紅潤園桃熟。採摘助盤筵，芳滋盈口腹。閑吟暮雲碧，醉藉春草綠。舞妙豔流風，歌清叩寒玉。古詩惜晝短，勸我令秉燭。是夜勿言歸，相攜石樓宿。